CELEX: 32010R0738
Language: hu
Date: 2010-08-16 00:00:00
Title: A Bizottság 738/2010/EU rendelete ( 2010. augusztus 16. ) a komlóágazatban működő német termelői szervezeteknek nyújtott kifizetésekkel kapcsolatos részletes szabályok megállapításáról

17.8.2010   
            
            
               HU
            
            
               Az Európai Unió Hivatalos Lapja
            
            
               L 216/11
            
         A BIZOTTSÁG 738/2010/EU RENDELETE
   (2010. augusztus 16.)
   a komlóágazatban működő német termelői szervezeteknek nyújtott kifizetésekkel kapcsolatos részletes szabályok megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 102a. cikke (3) bekezdésére, összefüggésben 4. cikkével,
   mivel:
   
               (1)
            
            
               A 72/2009/EK tanácsi rendelet (2) által módosított 1234/2007/EK rendelet 102a. cikkének (2) bekezdése rendelkezik a komlóágazatban működő, németországi elismert termelői szervezetek számára biztosított kifizetések éves összegéről. A termelői szervezetek számára nyújtott összegeket az 1234/2007/EK rendelet 122. cikkének c) pontjában említett célkitűzések megvalósítása érdekében elfogadott intézkedések finanszírozására kell fordítani.
            
         
               (2)
            
            
               A kifizetések szabályos kezelésének biztosítása érdekében Németországnak szabályokat kell elfogadnia a termelői szervezetek támogatás iránti kérelmeinek benyújtásával, és ezen belül a vonatkozó határidőkkel kapcsolatban, továbbá biztosítania kell, hogy valamennyi kérelem tartalmazza azokat az információkat, amelyek alapján az illetékes német hatóság ellenőrizni tudja, hogy a termelői szervezetek jogosultak-e a támogatásra.
            
         
               (3)
            
            
               Annak érdekében, hogy a kifizetések nyújtása igazságos legyen, a termelői szervezetek számára folyósítandó összegeket a tagok támogatásra jogosult komlótermő területeinek kiterjedésével arányosan kell kiszámítani.
            
         
               (4)
            
            
               A pénzügyi források hatékony felhasználása érdekében indokolt, hogy az illetékes német kifizető ügynökség által folyósított kifizetéseket ésszerű időn belül felhasználják.
            
         
               (5)
            
            
               Az Európai Unió pénzügyi érdekeinek védelme céljából a kifizetések végrehajtására csak a támogathatósági kritériumok ellenőrzése után kerülhet sor. Ezeknek az ellenőrzési intézkedéseknek helyszíni ellenőrzéssel kiegészített adminisztratív ellenőrzést kell magukban foglalniuk. A jogosulatlanul kifizetett összegeket vissza kell fizettetni, és szankciókat kell meghatározni annak érdekében, hogy a kérelmezőket visszatartsák csalások és súlyos gondatlanságok elkövetésétől.
            
         
               (6)
            
            
               A közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról szóló 73/2009/EK tanácsi rendelet (3) 63. cikkének (1) bekezdése a komlóágazatban nyújtható, termeléstől részben függő támogatásokat 2010. január 1-jétől kezdődően az egységes támogatási rendszerbe integrálta. A kifizetések folyamatosságának biztosítása érdekében az 1234/2007/EK rendelet 102a. cikke és e rendelet szerinti uniós támogatás első kifizetését legkésőbb 2011. április 30-ig teljesíteni kell.
            
         
               (7)
            
            
               Az első kifizetés teljesítésének elősegítése érdekében célszerű lehetővé tenni az illetékes német hatóság számára azt, hogy már a szóban forgó kifizetést megelőző évben hozzálásson a potenciális kedvezményezettek és a potenciálisan támogatásra jogosult komlótermő területek meghatározásához.
            
         
               (8)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A RENDELETET:
   1. cikk
   Hatály és fogalomhasználat
   (1)   Ez a rendelet az 1234/2007/EK rendelet 102a. cikke végrehajtásának részletes szabályait határozza meg a cikkben említett, a komlóágazatban működő, németországi elismert termelői szervezetek számára biztosított kifizetések tekintetében.
   (2)   Az e rendeletben használt fogalmak jelentése ugyanaz, mint az 1234/2007/EK rendeletben, kivéve, ha ez a rendelet másképp rendelkezik.
   2. cikk
   Támogatási kérelmek
   (1)   Az 1234/2007/EK rendelet 102a. cikkében említett kifizetésekben részesülni kívánó termelői szervezetek évente kérelmet nyújtanak be az illetékes német hatósághoz, a Németország által rögzítendő határidőn belül, amely azonban nem lehet később szeptember 30-nál.
   (2)   Az (1) bekezdésben említett határidő rögzítésekor Németország figyelembe veszi a kifizetésekkel kapcsolatos adminisztratív és pénzügyi intézkedések megfelelő elvégzéséhez szükséges időtartamot, ideértve a hatékony ellenőrzések végrehajtásának követelményét.
   (3)   A kérelmekhez alátámasztó dokumentumokat kell mellékelni, amelyek tartalmazzák az alábbiakat:
   
               a)
            
            
               a termelői szervezet azonosítására szolgáló dokumentum és az elismerés igazolása;
            
         
               b)
            
            
               a 3. cikk szerinti, támogatásra jogosult teljes terület;
            
         
               c)
            
            
               a termelői szervezet tagjainak és az általuk művelt területeknek az azonosítására szolgáló részletes információk;
            
         
               d)
            
            
               az 1234/2007/EK rendelet 122. cikkének c) pontjában említett célkitűzések megvalósítása érdekében végrehajtott, befejezett vagy folyamatban lévő intézkedések, és a hozzájuk kapcsolódó, a támogatási kérelem naptári évében már felmerült vagy előirányzott kiadások.
            
         3. cikk
   A támogatásra való jogosultság
   (1)   A komlóágazatban működő termelői szervezetek részére kifizetett összegeket az 1234/2007/EK rendelet 122. cikkében említett célkitűzések megvalósítását szolgáló intézkedések finanszírozására kell fordítani.
   (2)   Az egyes termelői szervezeteknek folyósítandó támogatás összegét a tagok támogatásra jogosult komlótermő területeinek kiterjedésével arányosan, a (3)–(6) bekezdés szerint kell kiszámítani.
   (3)   Támogatásra jogosult komlótermő területnek a Németországban található, a 2. cikkben említett kérelem benyújtásakor komlóval teljesen beültetett és a helyi normának megfelelően szakszerűen gondozott területek minősülnek.
   (4)   A (2) bekezdésben említett területek egyenlő sűrűségben beültetett, duplasoros (drót/kötél) termesztésnél hektáronként legalább 1 500, egysoros (drót/kötél) termesztésnél hektáronként legalább 2 000 növénnyel rendelkező területek.
   (5)   A (2) bekezdésben említett területbe kizárólag a karók külső támasztóit összekötő vonal által behatárolt terület számít bele. Amennyiben ezen a vonalon komlónövény található, akkor az abban a parcellában levő átlagos művelési sortávolságnak megfelelő szélességű további sávval bővül a terület minden oldala. Ez a pluszsáv nem érinthet közterületet. A komlósorok végén levő, a mezőgazdasági gépek mozgásához szükséges fordulók beleszámíthatók a területbe, feltéve, hogy egyik forduló hossza sem éri el a nyolc métert, csak egyszer számítják be, és nem esik közterületre.
   (6)   A (2) bekezdésben említett területbe nem számítanak bele a főként telepítési célból nevelt komlópalántákkal beültetett területek.
   4. cikk
   A támogatás kifizetése
   (1)   Németország az e rendeletnek és a német jogszabályoknak megfelelően benyújtott kérelmek esetében a kérelem benyújtása évének október 16-a és a következő év január 31-e között folyósítja a kedvezményezettek részére az őket megillető támogatásokat, azonban kizárólag az 5. cikkben említett kötelező ellenőrzések elvégzését követően.
   (2)   Az illetékes német hatóság által kifizetett azon összegeket, amelyeket az érintett termelői szervezet a kifizetés időpontjától számított három éven belül nem költött el, a kifizető ügynökségnek vissza kell fizetni, és az Európai Mezőgazdasági Garanciaalapból finanszírozott kiadásokból le kell vonni.
   5. cikk
   Ellenőrzések és szankciók
   (1)   Az illetékes nemzeti hatóságok a kifizetések folyósítását megelőzően minden kérelem kapcsán adminisztratív ellenőrzést, valamint jelentős számú kérelem kapcsán helyszíni ellenőrzést végeznek.
   (2)   Az adminisztratív ellenőrzésnek teljes körűnek kell lennie és magába kell foglalnia az alábbiakat:
   
               a)
            
            
               a kérelemben támogatásra jogosultként feltüntetett területek ellenőrzése – többek között – a 73/2009/EK rendelet II. címének 4. fejezetében előírt integrált igazgatási és ellenőrzési rendszer adataival összevetve;
            
         
               b)
            
            
               annak ellenőrzése, hogy a végrehajtott intézkedések hozzájárulnak-e az 1234/2007/EK rendelet 122. cikkének c) pontjában említett célkitűzések megvalósításához.
            
         (3)   Valamennyi termelői szervezetnél kell helyszíni ellenőrzéseket végezni és azoknak a kiosztandó támogatás legalább 5 %-ára ki kell terjedniük. Az ellenőrzések során különösen az alábbiakat kell vizsgálni:
   
               a)
            
            
               az elismerési követelmények betartása a termelői csoport részéről;
            
         
               b)
            
            
               a támogatási kérelemben megjelölt komlótermő területek támogatásra való jogosultsága;
            
         
               c)
            
            
               az 1234/2007/EK rendelet 122. cikkének c) pontjában említett célkitűzések megvalósítása érdekében a támogatási kérelem naptári évében végrehajtott, befejezett vagy folyamatban lévő intézkedések és az ezekhez kapcsolódó, már felmerült vagy előirányzott kiadások reprezentatív mintája.
            
         (4)   A helyszíni ellenőrzésről – szigorúan a lehetséges legkésőbbi időpontban – előzetes értesítés küldhető, ha az a helyszíni ellenőrzés célját nem veszélyezteti.
   (5)   Németország minden indokolt esetben alkalmazza az integrált igazgatási és ellenőrzési rendszert.
   (6)   A jogosulatlan kifizetések esetében az 1122/2009/EK bizottsági rendelet (4) 80. cikke értelemszerűen alkalmazandó.
   (7)   Amennyiben a jogosulatlan kifizetésre hamis nyilatkozatok, hamis dokumentumok vagy súlyos gondatlanság nyomán került sor, a kérelmezőnek a jogosulatlanul kifizetett összegek visszafizetésén felül az eredetileg kifizetett összeg és azon összeg különbségét is ki kell fizetnie, amelyre jogosult. Az említett összegeket az EU költségvetésébe kell befizetni.
   (8)   Az illetékes ellenőrző hatóság minden egyes helyszíni ellenőrzésről jelentést készít. A jelentésben pontosan be kell mutatni az ellenőrzés által érintett különböző tételeket és szempontokat, és az adatokat olyan részletezettséggel kell megadni, ami lehetővé teszi az elvégzett ellenőrzés és a kapott eredmények utólagos ellenőrzését.
   (9)   A kifizetéseket teljesítő illetékes német hatóság minden évben jelentést küld a Bizottságnak, amelyben bemutatja, hogy a termelői szervezetek miként használták fel a folyósított összegeket, és leírja a kifizetések révén finanszírozott intézkedéseket. A jelentésben, amelyet minden évben legkésőbb június 30-ig kell eljuttatni a Bizottsághoz, fel kell tüntetni az elvégzett helyszíni ellenőrzések számát és a hozzájuk kapcsolódó eredményeket.
   6. cikk
   Átmeneti rendelkezések
   (1)   Az 1234/2007/EK rendelet 102a. cikkében említett első kifizetés iránti kérelmeket a Németország által rögzítendő határidőn belül, de legkésőbb 2011. január 15-ig kell benyújtani. A vonatkozó kifizetéseket 2011. április 30-ig kell teljesíteni. A szóban forgó rendelet 102a. cikkében említett második kifizetés iránti kérelmeket a Németország által rögzítendő határidőn belül, de legkésőbb 2011. szeptember 30-ig kell benyújtani. A vonatkozó kifizetéseket legkésőbb 2012. január 31-ig kell teljesíteni.
   (2)   Az (1) bekezdésben említett első kifizetés teljesítése előtt az adott kifizetést megelőző évben az illetékes nemzeti hatóság azonosítja a 2. cikk (1) bekezdésében említett, támogatásra jogosult termelői szervezeteket, előzetesen ellenőrzi a 3. cikk (1) bekezdésében említett feltételek teljesülését és előzetesen meghatározza az e rendelet 3. cikkének (2) bekezdésében említett, támogatásra jogosult területeket és a támogatási összegeket.
   7. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   Ezt a rendeletet 2011. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. augusztus 16-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 299., 2007.11.16., 1. o.
   
      (2)  HL L 30., 2009.1.31., 1. o.
   
      (3)  HL L 30., 2009.1.31., 16. o.
   
      (4)  HL L 316., 2009.12.2., 65. o.